SENTENZA TAT-TRIBUNAL GĦAS-SERVIZZ PUBBLIKU TAL-UNJONI EWROPEA

(L-Ewwel Awla)

21 ta’ Jannar 2014

Kawża F‑114/12

Ewelina Jelenkowska-Luca

vs

Il-Kummissjoni Ewropea

“Servizz pubbliku — Uffiċjali — Remunerazzjoni — Allowance tal-espatrijazzjoni — Kundizzjonijiet previsti fl-Artikolu 4(1)(b) tal-Anness VII tar-Regolamenti tal-Persunal — Nazzjonalità tal-Istat li fit-territorju tiegħu jinsab il-post tal-impjieg — Residenza abitwali”

Suġġett: Rikors, ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu E. Jelenkowska-Luca titlob l-annullament tad-deċiżjoni tal-11 ta’ Lulju 2012 li permezz tagħha l-Kummissjoni Ewropea ċaħdet l-ilment tagħha mressaq fil-25 ta’ Marzu 2012 kontra d-deċiżjoni li ma tingħatax allowance tal-espatrijazzjoni mill-1 ta’ Marzu 2012.

Deċiżjoni: Ir-rikors huwa miċħud. E. Jelenkowska-Luca għandha tbati l-ispejjeż tagħha u hija kkundannata tbati l-ispejjeż sostnuti mill-Kummissjoni Ewropea.

Sommarju

1. Uffiċjali — Remunerazzjoni — Allowance tal-espatrijazzjoni — Kundizzjonijiet għall-għoti — Oneru tal-prova tal-uffiċjal

(Regolamenti tal-Persunal, Anness VII, Artikolu 4(1)(b))

2. Uffiċjali — Remunerazzjoni — Allowance tal-espatrijazzjoni — Kundizzjonijiet għall-għoti — Residenza abitwali 'l barra mill-Istat Membru ta’ assenjazzjoni matul il-perijodu ta’ referenza — Kunċett ta’ residenza abitwali — Ċirkustanza li tippermetti li tiġi preżunta r-residenza abitwali fil-post ta’ assenjazzjoni

(Regolamenti tal-Persunal, Anness VII, Artikolu 4(1)(b))

1. Għal dak li jirrigwarda l-allowance tal-espatrijazzjoni, huwa l-uffiċjal li għandu juri li r-rekwiżiti msemmija fl-Artikolu 4(1) tal-Anness VII tar-Regolamenti tal-Persunal, huma ssodisfatti.

Għaldaqstant, l-argument ta’ uffiċjal li għandha nazzjonalità ta’ Stat Membru ta’ assenjazzjoni li jgħid li, peress li matul il-perijodu ta’ referenza hija ma kellhiex din in-nazzjonalità, hija l-istituzzjoni li għandha tipproduċi provi li hija kienet stabbilixxiet rabtiet multipli u stretti ma’ dan l-Istat Membru ma huwiex sostenibbli. Fil-fatt, din l-interpretazzjoni tal-Artikolu 4(1)(b) tal-Anness VII tar-Regolamenti tal-Persunal twassal, fil-kuntest ta’ uffiċjali li tgħix jew li kienet tgħix fl-Istat Membru ta’ assenjazzjoni mingħajr ma jkollha n-nazzjonalità tal-imsemmi Stat, għall-preżunzjoni li r-rekwiżiti sabiex tibbenefika mill-allowance tal-espatrijazzjoni huma ssodisfatti f’każ bħal dan. Issa, tali interpretazzjoni tmur kontra n-natura limitata tar-rekwiżiti previsti mill-imsemmija dispożizzjoni.

(ara l-punti 15 u 16)

Referenza:

Il-Qorti tal-Prim’Istanza: 27 ta’ Settembru 2000, Lemaître vs Il-Kummissjoni, T-317/99, punt 48; 13 ta’ Diċembru 2004, E vs Il-Kummissjoni, T-251/02, punt 84; 13 ta’ Settembru 2005, Recalde Langarica vs Il-Kummissjoni, T-283/03, punt 142

It-Tribunal għas-Servizz Pubbliku: 11 ta’ Lulju 2007, B vs Il-Kummissjoni, F-7/06, punt 39; 25 ta’ Settembru 2007, Cavallaro vs Il-Kummissjoni, F-108/05, punt 78

2. Il-fatt li uffiċjal li taqa’ taħt l-Artikolu 4(1)(b) tal-Anness VII tar-Regolamenti tal-Persunal, stabbilixxiet ir-residenza abitwali tagħha, kunċett li għandu jinftiehem bħala ċ-ċentru tal-interessi tagħha, fil-pajjiż fejn hija ġiet assenjata, anki jekk għal perijodu qasir ħafna ta’ żmien matul il-perijodu ta’ referenza, jiċħad awtomatikament lil din il-persuna mill-allowance tal-espatrijazzjoni.

Għal dak li jirrigwarda l-istabbiliment tal-post ta’ residenza abitwali, il-fatt li ċċaqalqet fl-Istat Membru ta’ assenjazzjoni sabiex tilħaq lil żewġha, li għandha post fejn toqgħod ma’ dan tal-aħħar u li teżerċita attività professjonali jippermetti l-preżunzjoni ta’ trasferiment taċ-ċentru abitwali tal-interessi fl-Istat ikkonċernat. Barra minn dan, il-fatt li għamlet talba sabiex tikseb in-nazzjonalità tal-Istat Membru ta’ assenjazzjoni eżattament wara ż-żwieġ tagħha ma’ ċittadin tal-imsemmi Stat Membru jwassal għal preżunzjoni iktar b’saħħitha dwar l-intenzjoni tal-uffiċjal li ċċaqlaq iċ-ċentru tal-interessi tagħha f’dan l-Istat Membru.

(ara l-punti 24 sa 26)

Referenza:

It-Tribunal għas-Servizz Pubbliku: B vs Il-Kummissjoni, iċċitata iktar ’il fuq, punti 38 u 39; 4 ta’ Diċembru 2008, Blais vs BĊE, F-6/08, punt 91; 5 ta’ Diċembru 2012, Bourtembourg vs Il-Kummissjoni, F-6/12, punti 26 u 28; 26 ta’ Ġunju 2013, Achab vs CESE, F-21/12, punt 34, li hija suġġett ta’ appell pendenti quddiem it-Tribunal tal-Unjoni Ewropea, Kawża T-430/13 P